Apare o nouă autostradă în România, alături de un drum expres. Investiţie de peste 3,2 miliarde de euro
Apare o nouă autostradă în România! Executivul a adoptat, joi, hotărârea de Guvern pentru aprobarea indicatorilor tehnico - economici aferenţi obiectivului de investiţii "Autostrada Craiova - Filiaşi şi Drum Expres Filiaşi - Târgu Jiu", judeţele Dolj şi Gorj.
- Specialiştii dezvăluie cum putem verifica dacă puiul cumpărat din magazin este crescut natural sau a fost "vopsit"
"Ruta de mare viteză dintre Craiova şi Târgu Jiu (110,1 km) va fi formată din două secţiuni cu profiluri diferite (stabilite în baza valorilor de trafic rutier). Pentru a putea fi demarată licitaţia şi ulterior construcţia au fost astăzi, aprobaţi de Guvern, indicatorii tehnico-economici atât pentru secţiunea Craiova- Filiaşi (51,5 km) care va avea profil de autostradă, cât şi pentru secţiunea Filiaşi- Târgu Jiu (58,6 km), care va avea profil de drum expres", a scris Sorin Grindeanu, joi pe Facebook.
Ministrul PSD a adăugat că "ambele obiective sunt prevăzute în Programul Investiţional 2021-2030, iar pentru implementarea lor este alocată suma totală de 16,53 miliarde de lei, inclusiv TVA". "Construirea acestui drum de mare viteză, care tranzitează judeţele Dolj şi Gorj, este finanţată prin Programul Transport (PT) 2021-2027", a mai precizat Grindeanu.
Marcel Ciolacu a precizat că este convins "că putem trece cât mai repede la proiectare şi construire"
La începutul şedinţei de Guvern, joi de la Palatul Victoria, premierul Marcel Ciolacu a precizat că este convins "că putem trece cât mai repede la proiectare şi construire. Sunt 51,5 kilometri de autostradă şi 59 de kilometri de drum expres".
"Este o investiţie de peste 3,2 miliarde de euro din bani europeni şi de la buget", a completat şeful Executivului.